Fis-27 ta' Frar 2017, il-Kunsill iddeċieda li jestendi l-miżuri restrittivi kontra l-Belarussja għal sena, sat-28 ta' Frar 2018. Dawn jinkludu embargo fuq l-armi u ffriżar tal-assi u projbizzjoni fuq l-ivvjaġġar għal erba' persuni elenkati b'rabta mal-għajbien mhux solvut ta' żewġ politiċi tal-oppożizzjoni, negozjant u ġurnalist fl-1999 u fl-2000. Il-Kunsill introduċa wkoll eżenzjoni għall-miżuri restrittivi biex ikun jista' jiġi esportat tagħmir tal-biatlon lejn il-Belarussja, li ser jibqa' soġġett għal awtorizzazzjoni minn qabel mill-awtoritajiet kompetenti nazzjonali skont xi jkun il-każ. Passi tanġibbli meħudin mill-Belarussja biex tirrispetta l-libertajiet fundamentali universali, l-istat tad-dritt u d-drittijiet tal-bniedem ser jibqgħu importanti għat-tfassil tal-politika futura tal-UE fir-rigward tal-Belarussja, kif iddikjarat fil-konklużjonijiet tal-Kunsill tal-15 ta' Frar 2016. Il-miżuri restrittivi kontra l-Belarussja ġew introdotti għall-ewwel darba fl-2004 b'reazzjoni għall-għajbien tal-erba' persuni msemmija hawn fuq. Wara l-Kunsill adotta aktar miżuri restrittivi kontra dawk involuti fil-ksur tal-istandards elettorali internazzjonali u d-dritt internazzjonali tad-drittijiet tal-bniedem, kif ukoll fir-repressjoni tas-soċjetà ċivili u tal-oppożizzjoni demokratika. L-embargo fuq l-armi ġie introdott fl-2011. Fil-15 ta' Frar 2016, il-Kunsill iddeċieda li jneħħi l-miżuri restrittivi kontra 170 individwu u tliet kumpanniji, filwaqt li ħalla l-embargo fuq l-armi u s-sanzjonijiet kontra erba' persuni. Din id-deċiżjoni ttieħdet filwaqt li ġew rikonoxxuti l-passi li ħadet il-Belarussja li kkontribwixxew għat-titjib tar-relazzjonijiet bejn l-UE u l-Belarussja. Relazzjonijiet tal-UE mal-Belarussja Sanzjonijiet kontra l-Belarussja: l-UE tneħħi mil-lista 170 persuna, 3 kumpaniji; ittawwal l-embargo fuq l-armi, 25 ta' Frar 2016 Relazzjonijiet tal-UE mal-Belarussja (SEAE) Ara l-paġna tal-laqgħa